## Pravilnik o načinu vođenja očevidnika vojnih obveznika i obrascu vojne iskaznice

### NN 24/2003 (18.2.2003.), Pravilnik o načinu vođenja očevidnika vojnih obveznika i obrascu vojne iskaznice

# MINISTARSTVO OBRANE

348

Na
temelju članaka 75. stavka 2. Zakona o obrani (»Narodne novine«, broj 33/02. i
58/02.) donosim

## PRAVILNIK

### O NAČINU VOĐENJA OČEVIDNIKA VOJNIH OBVEZNIKA I OBRASCU VOJNE ISKAZNICE

I. TEMELJNA ODREDBA

Članak
1.

Ovim se
Pravilnikom uređuje način vođenja očevidnika vojnih obveznika i propisuje
izgled vojne iskaznice.

II. OČEVIDNIK VOJNIH
OBVEZNIKA

Članak
2.

Očevidnik
vojnih obveznika (obrazac Vob-1) temeljni je dokument vojne evidencije u koji
se unose podaci o vojnim obveznicima potrebni za praćenje provođenja vojne
obveze i ostvarivanje prava vojnih obveznika na temelju vojne obveze.

Članak 3.

 U očevidnik
vojnih obveznika unose se sljedeći podaci: ime i prezime, očevo ili majčino
ime; dan, mjesec, godina, mjesto i općina rođenja; adresa stanovanja; ocjena
sposobnosti za vojnu obvezu; vrijeme i mjesto služenja vojnog roka odnosno
civilne službe; temelj reguliranja služenja vojnog roka; vojnostručna
specijalnost; čin; broj vojne iskaznice; služba tijekom rata; datum upisa i
ispisa; razlozi o ispisu i naknadnom, ponovnom, upisu; ostali podaci.

Članak 4.

 Očevidnik
vojnih obveznika ustrojava ured za obranu za svako godište koje podliježe upisu
u vojnu evidenciju.

Članak 5.

  U očevidnik
se vojni obveznici upisuju po abecednom redu nakon upisa u vojnu evidenciju.
Podaci se unose ručno ili računalno.

Članak 6.

 Očevidnik
vojnih obveznika vodi se kao i uredska knjiga u skladu s propisima o uredskom poslovanju,
a predstojnik ureda za obranu ovjerava ga svojim potpisom i pečatom ureda za
obranu.

Članak 7.

 Očevidnik
vojnih obveznika čuva se trajno.

III. OBRAZAC VOJNE ISKAZNICE

Članak 8.

Vojna iskaznica je osobna javna isprava kojom vojni
obveznik dokazuje izvršenje vojne obveze i svoj identitet dok je u vojnoj službi.

  Vojnom
iskaznicom svoj status dokazuje:

– novak – za vrijeme novačke obveze

– ročnik – tijekom služenja vojnog roka

– pričuvnik – tijekom služenja u pričuvnom sastavu.

Članak 9.

Vojnu iskaznicu izdaje nadležni ured za obranu koji
vojnog obveznika vodi u evidenciji, a iznimno i tijela iz članka 75. stavka 5**.**
Zakona o obrani.

Vojna iskaznica izdaje se:

– vojnim obveznicima – muškarcima, nakon novačenja

– vojnim obveznicima – ženama i dragovoljcima, pri
priop­ćavanju ratnog rasporeda u Oružanim snagama Republike Hrvat­ske (u
daljnjem tekstu: Oružane snage).

Nadležni ured za obranu u matični karton, u
odgovarajući razdjel (vojna iskaznica – serija i broj), upisuje i datum
izdavanja vojne iskaznice, a vojni obveznik svojim potpisom potvrđuje njezin
primitak.

Članak 10.

U vojnu iskaznicu upisuju se
ovi podaci o vojnom obvezniku: matični broj građana; ime, prezime, očevo ili
majčino ime; datum, mjesto, općina i država rođenja; krvna grupa; ocjena
sposobnosti za vojnu obvezu i rod odnosno struku; služenje vojnog roka odnosno
reguliranje obveze služenja vojnog roka na drugi način; vojnostručna
specijalnost; dodjela čina – promaknuće; sudjelovanje u vojnoj vježbi; naziv
ureda za obranu koji vojnog obveznika vodi u evidenciji; ratni raspored;
sudjelovanje u ratu; zamjena vojne iskaznice; prestanak vojne obveze te mjesto
i datum svečane prisege.

Vojnu iskaznicu potpisuje
nadležna osoba tijela koje je izdalo vojnu iskaznicu i njezin imatelj.

Članak 11.

Vojni obveznik koji izgubi
vojnu iskaznicu ili na drugi način ostane bez nje obvezan je u roku od 8 dana
od dana nestanka vojne iskaznice gubitak prijaviti nadležnom uredu za obranu
koji ga vodi u evidenciji odnosno tijelima iz članka 75. stavka 5. Zakona o
obrani.

Ured odnosno tijelo iz stavka
1. ovoga članka izdaje vojnom obvezniku novu vojnu iskaznicu nakon što se vojna
iskaznica objavi nevažećom u »Narodnim novinama«.

Članak 12.

Vojna iskaznica se
zamjenjuje:

– ako dotraje ili postane
neuporabljiva zbog oštećenja,

– ako u njoj nema slobodnih
razdjela za upis novih podataka ili promjena,

– ako je njezinu imatelju
zbog ozljede, kirurškog zahvata ili drugih promjena na glavi bitno izmijenjen
izgled lica.

Članak 13.

Vojni obveznik koji postane
djelatna vojna osoba, odnosno zasnuje radni odnos kao državni službenik ili
namještenik u Ministarstvu obrane ili Oružanim snagama zadržava vojnu
iskaznicu, a svoj status dokazuje u skladu s posebnim propisima.

Članak 14.

Vojni obveznik kojemu
prestane vojna obveza zadržava vojnu iskaznicu radi dokazivanja prestanka vojne
obveze.

Vojni obveznik kojemu
prestane vojna obveza zbog prestanka hrvatskog državljanstva vraća vojnu
iskaznicu nadležnom uredu za obranu u roku od 15 dana od dana primitka
pravomoćnog rješenja o prestanku državljanstva i na njegov zahtjev izdaje mu se
potvrda o reguliranju vojne obveze.

Vojnu iskaznicu umrloga
vojnog obveznika odnosno progla­šenog umrlim zadržava njegova obitelj nakon što
je poništi nadležni ured za obranu.

Članak 15.

Podaci o ratnom rasporedu u
vojnoj iskaznici vojna su tajna.

Članak 16.

Vojna se iskaznica ne smije
iznositi iz Republike Hrvatske.

IV.
PRIJELAZNE I ZAVRŠNE ODREDBE

Članak 17.

Tiskanica za vođenje
očevidnika vojnih obveznika (obrazac Vob-1) i obrazac vojne iskaznice u prilogu
su ovoga Pravilnika i njegov su sastavni dio.

Članak 18.

Način popunjavanja razdjela
očevidnika vojnih obveznika i obrasca vojne iskaznice propisat će se Uputama o
vođenju evidencije vojnih obveznika.

Članak 19.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 023-03/03-04/1
Urbroj: 512-01-03-5
Zagreb, 4. veljače 2003.

Ministrica
**Željka Antunović**, v. r.

![](dodatni/375347.gif)
![](dodatni/375348.gif)
![](dodatni/375349.gif)
![](dodatni/375350.gif)
![](dodatni/375351.gif)

Pravilnik, NN 24/2003-348